CYPW4012C: Aseiniad 1 – Peter Grant (1602316)

CYPW4012C: Ymarfer Ysgrifennu (Uwch)
Aseiniad 1
1. Darn 1
Cywirwch ac esboniwch y gwallau yn y brawddegau isod.  Mae’n bosib bod mwy nag un gwall mewn ambell frawddeg.
Enghraifft:  Dw i’n dod o Pontypridd yn wreiddiol > Dw i’n dod o Bontypridd yn wreiddiol:  Treiglad meddal yn dilyn arddodiad.
1. Ble wyt ti’n dod o? > O ble wyt ti’n dod? 

Ni ddylid gorffen brawddeg ag arddodiad. Yn y frawddeg hon, dylid symud yr arddodiad ‘o’ i’r dechrau. 
2. Canodd yn dda yn cyngerdd yr ysgol > Canodd yn dda yng nghyngerdd yr ysgol. 

Mae treiglad trwynol ar ôl yr arddodiad ‘yn(g)’; dylid defnyddio ‘yng’ yn lle ‘yn’ o flaen cytseiniaid felar (ngh (<c), ng (<g)).  
3. Rhaid i chi gysylltu a prifathro’r ysgol > Rhaid i chi gysylltu â phrifathro’r ysgol. 

Mae angen acen grom (to bach) uwchben yr arddodiad ‘â’, er mwyn ei wahaniaethu oddi wrth y cysylltair ‘a’ (‘and’) neu’r rhagenw perthynol (‘that, which’). Mae ‘â’ yn achosi treiglad llaes (p > ph).
4. Rhaid i hi wrando > Rhaid iddi hi wrando. 

Mae’n rhaid rhedeg yr arddodiad ‘i’ pan mae rhagenw’n ei ddilyn: i + hi > iddi (hi). 
5. Mae gan ni arholiad yfory > Mae gennym arholiad yfory. 

Mae’n rhaid rhedeg yr arddodiad ‘gan’ pan mae rhagenw yn ei ddilyn: gan + ni > gennym (ni). 
6. Hoffwn anfon yr adroddiad i’r prifathro > Hoffwn anfon yr adroddiad at y prifathro. 

Yr arddodiad ‘at’ (yn hytrach nag ‘i’) sy’n dilyn y ferf ‘anfon’ os mai person yw gwrthrych yr arddodiad (mae ‘i’ yn gywir o flaen sefydliad). 
7. Mae eich cais yn cael ei phrosesu > Mae eich cais yn cael ei brosesu. 

Mae’r rhagenw ‘ei’ yn cyfeirio at yr enw ‘cais’, sydd yn wrywaidd, felly mae’n achosi treiglad meddal (p > b), yn hytrach na threiglad llaes. (Mae ‘ei’ yn achosi treiglad llaes pan mae’n cyfeirio at enw benywaidd.) 
8. Dyma’r llyfrau mae rhaid i chi ei darllen > Dyma’r llyfrau y mae rhaid i chi eu darllen. 

(i) Yn yr iaith ysgrifenedig/ffurfiol, dylid rhoi’r rhagenw perthynol ‘y’ o flaen y ferf ‘bod’ i gyflwyno cymal perthynol; defnyddir ‘y’ i gyfeirio ymlaen at wrthrych yr is-gymal (h.y. ‘eu’). 

(ii) Mae’r rhagenw ‘ei’ yn cyfeirio at rywbeth unigol. Gan fod ‘llyfrau’ yn lluosog, dylid defnyddio’r rhagenw lluosog cyfatebol, sef ‘eu’, i gyfeirio atynt.
9. Tasg nesaf y ferch i’w gorffen ei gwaith dosbarth > Tasg nesaf y ferch yw gorffen ei gwaith dosbarth. 

Gwall sillafu yw hwn. Mae ‘i’w’ yn gywasgiad o’r arddodiad ‘i’ a’r rhagenw ‘ei’. Dylid ysgrifennu ‘yw’ (3ydd person unigol y ferf ‘bod’) yma.
10. Mae Cai yn bachgen tal > Mae Cai yn fachgen tal. 

Mae enwau’n treiglo’n feddal ar ôl ‘yn’ traethiadol (b > f). 
11. Mae Siân yn gweithgar iawn > Mae Siân yn weithgar iawn. 

Mae ansoddeiriau’n treiglo’n feddal ar ôl ‘yn’ traethiadol; noder bod g yn diflannu pan mae’n cael ei dreiglo’n feddal. 
12. Mae’r erthygl yn disgrifio’r pwysigrwydd o’r gwaith > Mae’r erthygl yn disgrifio pwysigrwydd y gwaith. 

Cystrawen anghywir – ymadrodd genidol yw hwn, felly nid oes angen y fannod o flaen ‘pwysigrwydd’ nac yr arddodiad ‘o’ o flaen ‘y gwaith’. 
13. Targed y bachgen yw i gyflawni’n well > Targed y bachgen yw cyflawni’n well. 

Yn aml iawn yn y Gymraeg, nid oes angen yr arddodiad ‘i’ o flaen y berfenw er mwyn cyfieithu ‘to’ yn y Saesneg (felly nid oes angen treiglo’r berfenw chwaith). 
14. Ysgrifennodd y prifathro llythyr at y rhieni > Ysgrifennodd y prifathro lythyr at y rhieni. 

Mae gwrthrych uniongyrchol berf gryno’n treiglo’n feddal (ll > l). 
15. Ni clywodd hi’r gloch > Ni chlywodd hi’r gloch. 

Mae’r geiryn negyddol ‘ni’ yn achosi treiglad llaes i p, t a c (felly c > ch). 
16. Roedd y ferch a chanodd yn y cyngerdd yn wych > Roedd y ferch a ganodd yn y cyngerdd yn wych. 

Treiglad meddal (c > g) sy’n dilyn y rhagenw perthynol ‘a’, nid treiglad llaes (c > ch). 
17. Byddwn i’n siwr o ddeall y dadl os ydw i’n canolbwyntio > Byddwn i’n siŵr o ddeall y ddadl pe bawn i’n canolbwyntio. 

(i) Fel arfer, ysgrifennir acen grom uwchben ‘w’ yn ‘siŵr’ i ddangos fod y llafariad yn un hir (ond fe’i gwelir yn aml heb yr acen grom). 

(ii) Mae ‘dadl’ yn enw benywaidd yn y rhan fwyaf o dafodieithoedd.  Mae enwau benywaidd yn treiglo’n feddal ar ôl y fannod (y).

(iii) Dylid defnyddio ‘pe’ yn lle ‘os’ mewn cymalau amodol, gyda ffurf amodol y ferf, i fynegi amheuaeth – felly, ‘pe bawn i’ yn lle ‘os ydw i’. 

18. Mae’r Eglwys Newydd tua tri milltir o Gaerdydd > Mae’r Eglwys Newydd tua thair milltir o Gaerdydd. 

Mae’r arddodiad ‘tua’ yn achosi treiglad llaes (t > th). Hefyd, yn y rhan fwyaf o dafodieithoedd, mae’r enw ‘milltir’ yn fenywaidd, felly dylid defnyddio ‘tair’ yn lle ‘tri’ o’i flaen. 
19. Bydd rhaid i nhw siarad a’u gilydd er mwyn datrys y broblem > Bydd rhaid iddyn nhw siarad â’i gilydd er mwyn datrys y broblem. 

(i) Mae’n rhaid rhedeg yr arddodiad ‘i’ pan mae rhagenw’n ei ddilyn; i + nhw > iddyn nhw (neu ‘iddynt’ mewn iaith fwy ffurfiol). 

(ii) Mae angen acen grom uwchben yr arddodiad ‘â’ (er mwyn osgoi ei gymysgu gyda’r cysylltair ‘a’ (‘and’) neu’r rhagenw perthynol ‘a’ (‘that, which’). 

(iii) Nid yw’r ffurf ‘â’u gilydd’ yn bodoli. Dylid ysgrifennu ‘â’i gilydd’ bob tro, hyd yn oed pan mae’n cyfeirio at rywbeth lluosog.

20. Cynhaliwyd gyfarfod ddydd Mawrth i drafod y mater > Cynhaliwyd cyfarfod ddydd Mawrth i drafod y mater. 

Nid yw gwrthrych ffurf amhersonol y ferf yn treiglo. 
*******


2. Darn 2
Mae 16 o wallau yn y darn isod. 
(a) Rhowch y gwallau mewn print trwm (bold) a’u rhifo.
Enghraifft:  Mae dechrau busnes newydd yn gallu (1) fod yn anodd.
Erthygl
Ydych chi’n ystyried dechrau busnes?
Mae’n bosibl mai colli’ch swydd (1) i’w’r union gyfle y buoch yn aros (2) am.  Yn hytrach na (3) cael swydd newydd, efallai byddwch am ddechrau’ch busnes eich hun a defnyddio’ch sgiliau, eich profiad a’ch cysylltiadau i fod yn feistr (4) ar chi’ch hun.
Dechrau (5) busnes eich hun – manteision ac anfanteision
A wyddoch chi?
Amcangyfrifir fod mwy (6) na un o bob chwe busnes newydd a ddechreuir yn cael (7) eu sefydlu ar ôl dileu swydd.
Gallwch (8) cael llawer o foddhad drwy weithio i chi’ch hun ac mewn rhai achosion, gallwch wneud elw mawr hefyd.  Mae’n gyfle i wneud rhywbeth o ddiddordeb i chi, mewn modd sy’n gweddu i’ch ffordd o fyw a’ch ymrwymiadau.
Mae’n bryd cael y newyddion (9) ddrwg.  (10) Mae dechrau busnes newydd ddim yn hawdd.  Gall (11) fusnesau newydd fod yn hynod o gyfnewidiol a (12) methi (13) fydd y rhan fwyaf yn y pen draw. Gallech fod yn gweithio oriau ofnadwy o hir, yn delio â’r holl fân-reolau, ac yn buddsoddi llawer o arian, a hynny oll cyn i’r busnes fethu yn y pen draw.
Os byddwch yn anghofio popeth arall o’r (14) dudalen hwn, cofiwch (15) y pwysigrwydd o gynllunio, cynllunio a (16) cynllunio.
Mae HMRC wedi dylunio offeryn e-ddysgu sy’n rhoi arweiniad ar faterion sy’n wynebu unigolyn wrth iddynt gychwyn busnes newydd.
b) Esboniwch y gwallau isod
Enghraifft:       Mae dechrau busnes newydd yn gallu (1) fod yn anodd:  Nid oes angen treiglo ar ôl berfenw
1. Mae’n bosibl mai colli’ch swydd (1) i’w’r...> Mae’n bosibl mai colli’ch swydd yw’r ...  

Gwall sillafu: dylid ysgrifennu ‘yw’ (trydydd person unigol y ferf ‘bod’) yma, yn hytrach nag ‘i’w’ (sydd yn gywasgiad o’r arddodiad ‘i a’r rhagenw ‘ei’). 


2. ...union gyfle y buoch yn aros (2) am > union gyfle y buoch yn aros amdano. 
Os yw brawddeg yn gorffen ag arddodiad, mae angen defnyddio ffurf bersonol yr arddodiad. Yn y frawddeg hon, mae’n cyfeirio yn ôl at enw gwrywaidd, felly dylid defnyddio’r trydydd person unigol, sef amdano. 
3. Yn hytrach na (3) cael swydd newydd > Yn hytrach na chael swydd newydd.
Mae treiglad llaes ar ôl ‘na’ (c > ch). 
4. ..i fod yn feistr (4) ar chi’ch hun > i fod yn feistr arnoch chi’ch hun. 
Mae’n rhaid rhedeg yr arddodiad ‘ar’ os oes rhagenw’n ei ddilyn: ar + chi = arnoch.
5. Dechrau (5) busnes eich hun > Dechrau eich (neu Dechrau’ch) busnes eich hun.
Mae angen rhagenw o flaen yr enw er mwyn dangos meddiant. 
6. ...mwy (6) na un > mwy nag un. 
Dylid ysgrifennu ‘nag’ yn hytrach na ‘na’ o flaen llafariaid. 
7. ...busnes newydd a ddechreuir yn cael (7) eu sefydlu > busnes newydd a ddechreuir yn cael ei sefydlu. 
Mae’r rhagenw yn cyfeirio at enw unigol, felly dylid ysgrifennu ‘ei’ yn hytrach nag ‘eu’ (sy’n cyfeirio at enw lluosog). 
8. Gallwch (8) cael > Gallwch gael.

Mae gwrthrych berf gryno’n treiglo’n feddal (c > g).
9. Mae’n bryd cael y newyddion (9) ddrwg. Mae’n bryd cael y newyddion drwg. 

Nid yw ansoddeiriau’n treiglo’n feddal ar ôl ffurf luosog enwau. 
10. (10) Mae dechrau busnes newydd ddim yn hawdd > Dyw dechrau busnes newydd ddim yn hawdd.
Mae’r frawddeg hon yn un negyddol, felly dylid defnyddio ffurf negyddol y ferf ‘bod’, sef ‘dyw’. 
11. Gall (11) fusnesau newydd fod... > Gall busnesau newydd fod...
Nid yw goddrych berf gryno’n treiglo (y gwrthrych sy’n treiglo – gweler rhif 9 uchod).
12. ...a (12) methi fydd y rhan fwyaf.. > a methu fydd y rhan fwyaf.
Gwall sillafu – fel rheol, os oes ‘e’ yng nghanol berfenw, ‘u’ sydd ar y diwedd, nid ‘i’. 


13. ...methu (13) fydd > methu bydd
[bookmark: _GoBack]Nid oes angen treiglo ffurfiau’r ferf ‘bod’ ar ôl berfenw (pan mae’r berfenw’n cael ei bwysleisio). 
14.... o’r (14) dudalen hwn > o’r tudalen hwn neu o’r dudalen hon.
Gall yr enw tudalen fod yn wrywaidd neu’n fenywaidd. Os yw’n wrywaidd, nid yw’n treiglo ar ôl y fannod. Os yw’n fenywaidd, mae’n rhaid defnyddio’r rhagenw dangosol benywaidd, sef ‘hon’. 
15. cofiwch (15) y pwysigrwydd o gynllunio > cofiwch bwysigrwydd cynllunio.
Ymadrodd genidol yw hwn, felly nid oes angen y fannod o flaen yr enw cyntaf, ‘pwysigrwydd’, nac yr arddodiad ‘o’ o flaen y berfenw ‘cynllunio’. Heb y fannod, bydd ‘pwysigrwydd’ yn treiglo’n feddal (fel gwrthrych berf gryno); hefyd, heb yr arddodiad ‘o’ o’i flaen, nid oes angen treiglo’r berfenw. 
16. ...a (16) cynllunio > a chynllunio.
Mae treiglad llaes ar ôl y cysylltair ‘a’. 
Sylwadau eraill
Amcangyfrifir fod 
Honnir gan rai y dylid defnyddio ‘bod’ i gyflwyno cymal enwol ar ôl ffurfiau amhersonol (yn dilyn y rheol nad yw gwrthrych ffurf amhersonol y ferf yn treiglo). Wedi dweud hynny, ymddengys fod ‘fod’ yn dderbyniol hefyd (neu, o leiaf, yn weddol gyffredin). 
...sy’n wynebu  unigolyn wrth iddynt gychwyn busnes newydd 
Efallai y byddai’n well defnyddio ffurf luosog yr enw ‘unigolyn’ (sef ‘unigolion’) i gytuno â ffurf redadwy yr arddodiad ‘i’ (sef ‘iddynt’), sydd yn lluosog hefyd. Wedi dweud hynny, credaf fod yn bosibl defnyddio’r trydydd person lluosog fel math o ragenw ‘cenedl-niwtral’ (yn debyg i ‘they’ yn y Saesneg).
Fel dewis arall, gallwch ddefnyddio ffurf bersonol unigol yr arddodiad (‘iddo’ neu ‘iddi’) i gytuno â’r enw unigol (‘unigolyn’). 

*****
[Diwedd yr aseiniad]

